Diari Oficial de la Generalitat Valenciana


Sumari del DOGV 3867, del 30-10-2000 (2000/8547)

RESOLUCIÓ de 6 d'octubre de 2000, del rector de la Universitat de València, per la qual ordena la publicació de l'acord de Junta de Govern de 25 de juliol de 2000, pel qual s'aprova la normativa reguladora de la matrícula de plans d'estudis.
-------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2000/10/06/(1)/dof/vci/html**

### Dades del document

Número de DOGV
:   3867

Data del DOGV
:   30-10-2000

Secció del DOGV
:   I. DISPOSICIONS GENERALS

Número del document
:   2000/8547


Data del document
:   06-10-2000

Organisme emissor
:   Universitat de València

Tipus de document
:   Resolució

Descriptors 

:   * Universitat de València
    * accés a l'educació
    * universitat
    * legislació
    * programa d'ensenyament

RESOLUCIÓ de 6 d'octubre de 2000, del rector de la Universitat de València, per la qual ordena la publicació de l'acord de Junta de Govern de 25 de juliol de 2000, pel qual s'aprova la normativa reguladora de la matrícula de plans d'estudis. [2000/8547]
  
La Junta de Govern de la Universitat de València, en sessió celebrada el 25 de juliol de 2000, va prendre l'acord pel qual s'aprova la normativa reguladora de la matrícula de plans d'estudis. En exercici de la competència que atribueix a aquest rectorat l'article 113 dels estatuts de la Universitat de València, s'ordena la publicació de l'esmentat acord en el Diari Oficial de la Generalitat Valenciana, de conformitat amb el següent annex.
  
Valencia, 6 d'octubre de 2000.- El rector: Pedro Ruiz Torres.
  
ANNEX
  
Normativa reguladora de la matrícula de plans d'estudi
  
PREÀMBUL
  
La reforma dels nous plans d'estudi exigeix una forma distinta d'administrar-los des del punt de vista de la matrícula. No solament la recuperació de l'estructura per cursos obliga a revisar l'assignació de precedències de matrícula, sinó que la desaparició dels mòduls i el seu reagrupament en assignatures que inclouen tant els aspectes teòrics com els pràctics fa necessari replantejar fins i tot l'objecte de la matrícula.
  
Així, es presenta aquesta nova normativa amb la intenció que s'hi administren d'una forma eficient els plans d'estudi reformats mitjançant la incorporació en la normativa de tota l'experiència positiva adquirida en la gestió excessivament complexa dels plans d'estudi anteriors i amb una orientació cap a la simplificació que en millore el rendiment i que siga capaç de permetre en un futur proper processos de gran interès com ara la capacitat d'automatrícula i el desenvolupament d'una preinscripció per a les assignatures optatives i de lliure elecció, procés imprescindible per orientar l'oferta que curs rere curs produeixen els departaments.
  
CARÀCTER I ÀMBIT D'APLICACIÓ
  
La matrícula en els estudis oficials impartits als centres de la Universitat de València es podrà fer de dues formes distintes i complementàries:
  
- Durant el període de matrícula ordinària es pot incorporar a l'expedient acadèmic dels estudiants totes les assignatures de l'oferta de curs acadèmic corresponent, la matrícula en les quals regula aquesta normativa.
  
- Es pot incorporar a l'expedient acadèmic dels estudiants, en els termes i les formes que s'establiran, totes les assignatures de lliure elecció ja cursades i que no aparegueren explícitament en la corresponent oferta de curs acadèmic.
  
Aquesta normativa de matrícula és aplicable als plans d'estudi reformats ?plans d'estudi de 1999 i 2000- i als posteriors.
  
Primer
  
La unitat administrativa de matrícula en la Universitat de València és l'assignatura, que comprèn, si escau, docència teòrica i pràctica. Cada assignatura sense excepcions serà avaluada conjuntament i qualificada en una acta única per a cada grup d'estudiants que s'organitze de cada assignatura.
  
Segon
  
El nombre de crèdits de què es matricule un estudiant de la Universitat de València en el període de matrícula ordinària no podrà excedir un 20% del nombre de crèdits del curs en què li correspon matricular-se, amb independència que obligatòriament haurà de matricular-se a més de totes les assignatures troncals i obligatòries de cursos anteriors que no haja aprovat.
  
Una vegada finalitzat el període ordinari de matrícula s'obrirà amb les places vacants que queden en cada grup de les distintes assignatures un període per a l'ampliació de matrícula en el qual els estudiants es podran matricular de totes les assignatures incloses en aquesta segona fase de l'oferta.
  
En tots dos períodes de matrícula, l'ordinari i el d'ampliació, el nombre total de crèdits de què un estudiant es podrà matricular serà determinat per la seua situació personal segons allò que dicten altres normatives com ara la de Permanència en la Universitat de València i independentment d'allò que regule amb caràcter general aquesta normativa de matrícula.
  
Per als estudiants que cursen simultàniament més d'una carrera, aquesta norma els serà aplicable per a cada curs de les carreres en què es matricule.
  
Tercer
  
Després d'acabar la fase d'ampliació de matrícula se'n farà la gestió administrativa: rebuts o domiciliació, pagament de les taxes establertes, tramitació de sol·licituds d'ajuda a l'estudi, etc.
  
Quart
  
L'accés dels estudiants de la Universitat de València a la matrícula s'ordenarà per cursos i de menor a major. En cada curs l'accés es farà per l'ordre que assigne la normativa de precedències de matrícula de la Universitat de València.
  
Cinquè
  
En el moment de la matrícula ordinària es matricularà cada estudiant de les assignatures que corresponguen del curs a què pertany i se li adjudicarà un grup d'aquest curs. Aquestes agrupacions d'assignatures per curs i grup hauran de garantir horaris compatibles amb dedicacions setmanals estables i raonables.
  
En el cas que hi haja una organització d'assignatures en subgrups en incloure docència pràctica, el subgrup se li adjudicarà en un moment posterior. Aquesta adjudicació haurà de tenir en compte la compatibilitat horària amb la resta de les assignatures del curs que corresponga a cada estudiant i, sempre que siga possible, les seues opcions lingüístiques. Les places dels distints subgrups s'aniran assignant de forma que, en el cas d'un excés d'oferta, es puguen suprimir finalitzada la matrícula els subgrups sense estudiants assignats i així aprofitar millor els recursos docents dels departaments. Si les secretaries dels centres ho consideren oportú, podran obrir un termini per sol·licitar canvis de subgrups.
  
DISPOSICIONS TRANSITÒRIES
  
Primer
  
Per al procés d'adaptació de l'expedient acadèmic dels estudiants que formalitzen un canvi de pla d'estudis se seguirà allò que disposa el document «Principis que cal seguir per al procés d'adaptació» (annex 1).
  
Segona
  
Prèviament al procés de matrícula ordinària d'una carrera de la qual s'implante un pla d'estudis reformat es farà una estimació individualitzada de l'adaptació de tots o part dels seus estudiants, segons el ritme d'implantació del nou pla d'estudis. En aquesta estimació se'ls assignarà el curs a què pertanyen en el nou pla segons estableix l'article tercer del document «Principis que cal seguir per al procés d'adaptació» (annex 1). Assignat aquest, se'n determinarà l'ordre de matrícula d'acord amb l'article quart d'aquesta normativa.
  
Tercera
  
Per a la matrícula del curs 2000-2001 s'autoritza el vicerector d'Estudis a determinar quines carreres ordenaran la matrícula d'acord amb el que estableix l'article quart d'aquesta normativa.
  
ANNEX 1
  
Principis que cal seguir per al procés d'adaptació
  
1. L'adaptació es realitzarà per cicles/cursos amb les següents precisions:
  
a) Si l'estudiant disposa del seu primer cicle complet, se li adaptarà el cicle tal com disposa el Reial Decret 1497/87 de Directrius generals comunes, i si el nombre de crèdits d'aquest cicle és menor al del nou, l'estudiant haurà de completar amb més crèdits optatius per a arribar al mínim de tres-cents del títol. Per al càlcul dels crèdits de què ja dispose l'estudiant a l'objecte de determinar-ne quants són necessaris per arribar al mínim de tres-cents, es realitzarà l'adaptació d'acord amb els principis d'aquest document.
  
b) L'estudiant es matricularà del pla nou i adaptarà matèries completes o mòduls en els quals haja completat equivalència, tant si es corresponen un a un com si ho fan diversos a un, sempre que els tinga aprovats, tret d'allò ja adaptat segons l'apartat a).
  
c) L'estudiant disposarà de la possibilitat de mantenir l'expedient del pla anterior obert per a anar completant matèries o mòduls no adaptades (de troncalitat o obligatorietat) que li resulten necessaris per tal que l'equivalència amb les noves assignatures siga completa (les normes de permanència respecte de l'estudiant només s'aplicaran a la matrícula del nou pla; independentment de la seua situació anterior, tot estudiant tindrà a la seua disposició les convocatòries que s'estipulen en raó de l'extinció del pla anterior).
  
d) A mesura que vaja completant les matèries susceptibles d'adaptació, l'estudiant haurà de sol·licitar la seua incorporació a l'expedient del pla nou.
  
2. Per a l'obligatorietat i la troncalitat es pot plantejar excepcionalment l'oferta de grups de docència de mòduls del pla en extinció sempre que aquesta mesura afavoresca el procés d'adaptació al nou pla d'un conjunt d'estudiants que compartesquen la mateixa situació de no haver aprovat una matèria completa per no haver cursat encara algun del seus mòduls. En aquests casos, o bé l'oferta de curs acadèmic inclourà el mòdul del pla en extinció amb docència o bé es determinarà per part de cada centre quina porció de la nova assignatura és equivalent a efectes de rebre docència del pla en extinció i incorporar-la a l'expedient del nou pla. En aquests supòsits s'abonarà el 100% del preu públic del mòdul del pla anterior.
  
3. El curs assignat a priori a l'estudiant adaptat al nou pla serà l'inferior en el qual l'estudiant no tinga aprovat per adaptació més enllà del 50% de la troncalitat del curs.
  
4. Les optatives cursades en l'antic pla d'estudis quedaran integrades en l'expedient del nou com una matèria genèrica denominada optativa cursada en anterior pla d'estudis, en la qual constarà el detall dels mòduls, tret que algun se n'haja convertit en matèria obligatòria del nou pla, en el qual cas s'adaptaria com a tal i no com a optativa. Si l'optativa estiguera adscrita simultàniament a primer i segon cicle en el pla antic, per defecte s'atribuirà al primer cicle. L'excés de crèdits que poguera generar aquesta adaptació d'optativitat de primer cicle es podrà adscriure al segon cicle a petició de l'estudiant.
  
5. En els casos en què una matèria troncal del pla antic presente major nombre de crèdits que la corresponent d'adaptació de pla nou o bé si la reforma del pla ha fet desaparèixer matèries obligatòries, aquest excés de crèdits s'adaptarà al nou expedient com a crèdits d'optativitat i s'hi conservarà la qualificació original de l'expedient de l'anterior pla.
  
6. La qualificació de la matèria adaptada en el nou expedient serà la mitjana ponderada de la qualificació de l'antiga matèria.
  
7. L'expedient adaptat començarà amb còmput de convocatòria des de 0 per a totes les assignatures del nou pla d'estudis.
  
8. Caldrà facilitar la finalització del primer cicle en el pla anterior a tots els estudiants que estiguen pròxims a aconseguir-ho i per als quals siga una adaptació més beneficiosa que la que resulte dels mòduls cursats.
  
9. No incloure en l'oferta del curs acadèmic corresponent d'un mòdul significa l'extinció del mòdul i, per tant, a partir d'aquest moment es disposarà per a aprovar-lo exclusivament de les convocatòries estipulades pel Reial Decret anteriorment esmentat, dues en cadascun dels dos cursos següents al moment de l'extinció.
  
10. Supòsit especial per als títols que van incloure optativitat de tipus B i C.


Còpia Permalink ELI